SKRIFTLIG FORESPØRGSEL E-1402/03

af Alexander de Roo (Verts/ALE) til Kommissionen

(16. april 2003)

Om: Europæisk net af beskyttede naturområder i Nederlandene truet

Omkring halvdelen af de hvirveldyr og sommerfugle, der findes i Nederlandene, er truet, hvis den nuværende regerings politik fortsættes. Dette fremgår af en undersøgelse foretaget af Alterra (Quick Scan, ændringer i det europæiske net af beskyttede naturområder, 18. februar 2003), som Rådet for Landdistrikter havde givet i kommission. Det drejer sig i den forbindelse om en undersøgelse af følgerne af regeringens politik for dyre- og plantearter. Denne politik medfører en forsinkelse i gennemførelsen af det europæiske net af beskyttede naturområder som følge af en nedskæring af opkøbsbudgettet. En forsinkelse betyder, at bekæmpelsen af ødelæggelsen af naturen sker langsommere.

Rådet for Landdistrikter vurderer regeringens politik på lignende måde (udtalelse i form af en skrivelse Voor en dubbeltje op de eerste rang (overdreven sparepolitik) af 18. februar 2003).

Rådet opfordrer den nationale regering til

- ubegrænset at acceptere sit ansvar for gennemførelsen af det europæiske net af beskyttede naturområder;

- at sørge for, at der står midler til rådighed til opnåelse af de afstukne mål;

- at muliggøre finansieringsformer for anvendelse af disse midler, således at de permanent kan stilles til rådighed for den eksisterende natur og den nye natur;

- at udnytte alle muligheder for at gennemføre det europæiske net af beskyttede naturområder og også effektivt fremme betingelserne for inddragelse af landbrugsmæssig og privat naturforvaltning.

Har Kommissionen kendskab til indholdet af ovennævnte publikationer?

Er Kommissionen også bekymret over den nederlandske regerings politik i forbindelse med det europæiske net af beskyttede naturområder?

Er Kommissionen rede til at gøre den nederlandske regering opmærksom på dens ansvar i forbindelse med en fuldstændig gennemførelse af direktivet om vilde fugle og naturlige levesteder?

Svar afgivet på Kommissionens vegne af Margot Wallström

(5. juni 2003)

Ligesom for alle de øvrige medlemsstaters vedkommende overvåger Kommissionen håndhævelsen af Rådets direktiv 79/409/EØF af 2. april 1979 om beskyttelse af vilde fugle(1) (fugledirektivet) og Rådets direktiv 92/43/EØF af 21. maj 1992 om beskyttelse af naturtyper samt vilde dyr og planter(2) (habitat-direktivet) i Nederlandene. Med udpegningen af 76 særligt beskyttede områder i medfør af fugledirektivet og 78 foreslåede lokaliteter af fællesskabsbetydning i henhold til habitat-direktivet har Nederlandene ydet deres første bidrag til Natura 2000-nettet af beskyttede områder. Nederlandene har bebudet en yderligere liste over 56 foreslåede lokaliteter af fællesskabsbetydning i medfør af habitat-direktivet såvel som udvidelse af det areal, der udgøres af seks særligt beskyttede områder i medfør af fugledirektivet. Denne forøgelse af Natura 2000-lokaliteternes areal og antal i Nederlandene vil udgøre et betydeligt bidrag til beskyttelsen af den biologiske mangfoldighed i såvel Nederlandene som Unionen.

For så vidt angår omsætningen af habitatdirektivet til nederlandsk lovgivning, har Kommissionen besluttet at indbringe Nederlandene for Domstolen på grund af en række mangler i den nederlandske lovgivning til gennemførelse af habitat-direktivet. Hidtil har lovgivningen ikke sikret tilstrækkelige garantier for Natura 2000-lokaliteterne og rummer ikke fyldestgørende bestemmelser om overvågning af levesteder og arter, ligesom den heller ikke har taget højde for visse plantearter, som er beskyttet i medfør af direktivet. For at råde bod på denne situation er et forslag til revision af den nederlandske naturbeskyttelseslov fra 1998 siden blevet forelagt det nederlandske parlament.

Kommissionen kender intet til de særlige publikationer, det ærede medlem omtaler. Dog vil Kommissionen fortsat kræve, at Nederlandene fuldt ud efterkommer habitatdirektivet og fugledirektivet.

(1) EFT L 103 af 25.4.1979.

(2) EFT L 206 af 22.7.1992.